Ramaphosa oor Springbokke, Eskom en landbouDie Springbokke na hul wedstryd teen Japan op 6 September. Foto: (AP Photo/Shuji Kajiyama) Pres. Cyril Ramaphosa het Donderdag die vrae-en-antwoordsessie in die parlement begin deur die Springbok-rugbyspan sterkte toe te wens vir sy wedstryd Saterdag teen Engeland. In ŉ verklaring Donderdag het die presidensie gesê Angie Motshekga, minister van Basiese Onderwys, sal as tussentydse president optree terwyl Ramaphosa in Japan is. Dit is omdat die adjunk-president David Mabuza ook tans in die buiteland is. “Ek sal kort ná hierdie sessie by die Bokke in Japan aansluit,” het Ramaphosa gesê. Hy het Suid-Afrikaners ook gevra om Vrydag hul Springboktruie aan te trek en omstreeks 13:00 hul motors se toeters te blaas ter ondersteuning van die Springbokke. “Ons weet die Bokke sal hul harte uitspeel en die Web Ellis-trofee huis toe bring,” het Ramaphosa gesê. Argieffoto: GCIS Oor Eskom het Ramaphosa gesê dit is nodig om die kragvoorsiener telkens te finansier omdat die ekonomie sal ineenstort as Eskom ondergaan. “Eskom se finansiële posisie en die feit dat ons vanjaar R53 miljard minder belasting as vorige jare ingevorder het, het veroorsaak dat ons geld van ander departemente soos gesondheid en onderwys moes wegvat,” het hy gesê. Hy sê omdat graderingsmaatskappye dreig om Suid-Afrika af te gradeer na rommelstatus is dit moeilik en duur om geld te leen, daarom moet geld herprioritiseer word. Hy sê planne is reeds onderweg om die energiesektor meer effektief en kompeterend te maak. Op ŉ vraag oor wat die regering doen om boere te ondersteun te midde van die droogte en beleidsonsekerheid, het Ramaphosa gesê die minister van landbou en grondsake, Thoko Didiza, is besig om programme te ontwikkel om boere te ondersteun in tye van droogte en ook om swart boere te bemagtig en aan hulle die nodige hulpbronne te verskaf. “Ons besef dat die landbousektor belangrik is en wil voortgaan om kos te produseer en uit te voer,” sê Ramaphosa.